Budapest 28. sz. Országos Egyéni Választókerületi
Választási Bizottság

Tárgy: 	B.Jné (lakcím) az MSZP Kispesti Szervezete, mint jelölő szervezet meghatalmazottjának választási kifogása 

A Budapest 28. sz. Országgyűlési Egyéni Választókerületi Választási Bizottság az 
34/2010. (IV.11.) OEVB számú
határozatával B.Jné (lakcím) az MSZP Kispesti Szervezetének meghatalmazottjának választási kifogása ügyében 8 igen, 0 nem szavazattal az alábbi határozatot hozta: 

A választási kifogásnak részben helyt ad, megállapítja a jogszabálysértés tényét.

E határozat ellen annak meghozatalától számított 3, azaz három napon belül 2010. április 14-én (szerda) 16 óráig a Fővárosi Választási Bizottsághoz (1052 Budapest, V.ker. Városház u. 9-11., tel: 327-1644, fax: 327-1855) címzett, de a 28. sz. OEVB-nél (1195 Budapest, XIX. ker. Városház tér 18-20. fax: 282-9964) fellebbezést lehet benyújtani 

A fellebbezést jogszabálysértésre hivatkozással, illetve a választási bizottság mérlegelési jogkörben hozott határozata ellen lehet benyújtani. A fellebbezésnek tartalmaznia kell a fellebbezés benyújtójának nevét, lakcímét (székhelyét) és ha a lakcímétől (székhelyétől) eltér postai értesítési címét. 
A fellebbezés benyújtójának választása szerint telefax számát, vagy elektronikus levélcímét, illetve kézbesítési megbízottjának nevét és telefaxszámát, vagy elektronikus levélcímét. A fellebbezésben új tények és bizonyítékok is felhozhatók. 

A fellebbezés a választási bizottság határozatának meghozataláig visszavonható.

Indokolás:

A 28. sz. OEVB-hez 2010. április 11-én  nyújtott be választási kifogást B.Jné (lakcím) az MSZP Kispesti Szervezet, mint jelölő szervezet meghatalmazottja. A kifogás szerint 2010. április 10-én szombaton N.D. (lakcím, adatok) 11 óra és 12 óra közötti időszakban az MSZP kispesti Szervezete részére bejelentette, hogy a XIX. kerületben (Kispesten) az önkormányzat által kihelyezett választási plakátok kihelyezésére szánt hirdetőtáblákon már korábban kihelyezett MSZP-s, illetve Burány Sándor nevével szerepelő plakátokat megrongáltak/vagy felülragasztottak más politikai pártok. A bejelentő közölte, hogy bár a rongálás eseményét személyesen is látta, azt bizonyítékokkal alátámasztani nem tudja, azonban a felülragasztást/vagy rongálást követően több plakátfelületet is lefényképezett, amelyen láthatóak más pártok és jelöltjeik választási plakátjai az MSZP-sekre ragasztva. 

A kifogás benyújtója a kifogást a Választási eljárásról szóló 1997 évi C. tv. (Ve.) 77.§ (1) bek. alapján, a Ve. 3.§ a. pontjára alapozva jelentette be, tekintettel arra, hogy ezek a cselekmények a választási eljárásról szóló 1997. évi C. tv. 3.§. a. pontjában megfogalmazott a választás tisztaságának megóvásáról szóló alapelvet sértik. 

A jogszabálysértés bizonyítékaként egy DVD-n található, 23 db fotót a helyszínek megjelölésével csatolt be. Kérte a Választási Bizottságot, hogy az ismeretlen elkövető törvénysértő magatartását állapítsa meg és mint törvénybe ütközőt ítélje el. 

A kifogás megvizsgálását követően az OEVB megállapította, hogy a kifogást a kifogást benyújtója a Ve. 77. § (2) bek. szerinti tartalommal nyújtotta be. 
A kifogásból megállapítható a jogszabálysértés és annak bizonyítéka is, de az nem, hogy a jogszabálysértést ki követte el. 

Fentiekre tekintettel az OEVB a Ve. 78.§ (1) bek. alapján megállapítja a jogszabálysértés tényét, a választási kifogásnak részben helyt ad. 

A határozat a Ve. 29.§ (1) bekezdésén, 29/B.§ (1)-(2) bekezdésén, 77.§ (2) bek., illetve 78.§ (1) bek. a. pontján alapul. A jogorvoslatról történő tájékoztatás a Ve. 80.§ (1)-(5) bekezdésén alapul. A 28. OEVB hatáskörét a Ve. 90/A.§ (2) bek. c. pontja határozza meg.

A választási eljárási határidőket a Ve. 4.§ (3)-(4) bekezdése határozza meg. 

Budapest, 2010. április 11.

	Dr. Bizek Dezső sk.
a Bp. 28. sz. OEVB elnöke